Nordjyllands Politi efterforsker sent tirsdag aften et skyderi mod en lejlighed på Vildsundvej i Aalborg Øst. Det fortæller vagtchef Poul Badsberg. - Vi ved, at der er blevet skudt mod en lejlighed, men ingen kom noget til. Et vidne så en bil køre fra stedet, og på vej mod lejligheden møder patruljen så en bil, der svarer til beskrivelsen, siger Poul Badsberg. Patruljen sætter efter bilen, og ved Gigantium lykkes det at få den stoppet. De fem mænd i bilen er blevet anholdt og taget med på stationen til afhøring. - Men mere kan jeg heller ikke sige nu. Vi fortsætter selvfølgelig efterforskningen, siger Poul Badsberg til TV2 Nord.

Opsummering:
Politiet efterforsker netop nu skyderi i Aalborg - fem mænd er anholdt ved Gigantium.